АҞӘА, ажьырныҳәа 8– Sputnik. Аепидемиа иалагеижьҭеи Аԥсны акоронавирус зцәа иаланы рыԥсҭазаара иалҵхьеит 140-ҩык, абри атәы аанацҳауеит Ауааԥсыра COVID-19 рацәыхьчаразы аоперативтә штаб.
Ажьырныҳәа 6 инаркны акоронавирус ззышьақәырӷәӷәаз апациентцәа ԥшьҩык рыԥсҭазаара иалҵит.
Ажьырныҳәа 6 рзы, гәдоуҭатәи ахәышәтәырҭаҟны дыԥсит 1949 шықәса рзы ииз апациент. Ажьырныҳәа 7 рзы аҟәатәи аҿкычымазаратә хәышәтәырҭаҟны лыԥсҭазаара далҵит 64 шықәса зхыҵуаз аԥҳәыс. Дара ирзышьақәырӷәӷәан адиагноз "акоронавирустә инфекциа ҿыц".
Ажьырныҳәа 6 рзы амобилтә госпиталь аҟны адиагноз "акоронавирустә инфекциа ҿыц", зыхәышәтәра хьанҭаз ачымазара хада "ҩ-ганктәи ихьанҭоу аполисегментартә гәыҵәкра" ззышьақәырӷәӷәаз ҩыџьа аҳәса рыԥсҭазаара иалҵит, 1943, 1936 шықәсқәа рзы ииз.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 89-ҩык, урҭ рахьтә 74-ҩык акоронавирус адиагноз рзышьақәырӷәӷәоуп, рҭагылазаашьа бааԥсуп 26-ҩык, ибжьаратәуп - 19-ҩык. Аҟәатәи аинфекциатә хәышәтәырҭаҿы ирхәышәтәуеит акоронавирус зцәа иалоу 36-ҩык апациентцәа, Очамчыра ирхәышәтәуеит 15-ҩык, Тҟәарчалтәи ахәышәтәырҭаҿы - 15-ҩык, Гагратәи ахәышәтәырҭаҿы - 30-ҩык. Аҟәатәи амобилтә хырхарҭарацәатә госпиталь аҟны ишьҭоуп акоронавирус зыдбалоу 43-ҩык апациентцәа.
Аепидемиа иалагеижьҭеи Аԥсны акоронавирус зцәа иаланы иаадырԥшыз ауаа рхыԥхьаӡара 9613-ҩык ыҟоуп. Урҭ рахьтә ргәы бзиахеит 7224-ҩык.
Акоронавирус иазку ажәабжьқәа зегьы шәрыԥхьар ҟалоит абра>>
АҞӘА, ажьырныҳәа 19 - Sputnik. 225 000-ҩык рҟынӡа Аладатәи арратә округ аррамаҵзурауаа фымз рыҩныҵҟа COVID-19 аҟынтә алаҵа рзыҟаҵахоит ҳәа аанацҳауеит ААО апресс-маҵзура.
Алаҵа рзыҟаҵахоит аррамаҵзурауаа рҭаацәа, аграждантә персонал. Зынӡа шәнызқьҩык рҟынӡа.
Амассатә лаҵаҟаҵара хацыркхеит Аладатәи арратә округ аҿы. Актәи акомпонент рзыҟарҵахьеит 17 000-ҩык рҟынӡа, ҩ-компонентк рзыҟарҵахьеит фнызқьҩык.
Жәабран 15 2021 шықәсанӡа арратә округ амедусҳәарҭақәа иазыԥхьагәарҭоит аҽа 60 000-ҩык алаҵа рзыҟаҵара.
Алаҵа хатәгәаԥхаралоуп ишыҟарҵо, иззыҟарҵо уи азы ашәҟәы инапы аҵеиҩуеит.
Аденовирустә вектор шьаҭас измоу алаҵа нанҳәа 11 рзы Урыстәыла агәабзиарахьчара аминистрра ашәҟәы иҭанагалеит. Абасала иара адунеи аҿы ираԥхьатәиу коронавирус SARS-COV-2 иаҿагыло лаҵоуп.
Лиолиа Тәанԥҳа лажәеинраала "Аиааира" аԥсуа жәлар риааира гимнк аҳасабала азыҟалареи лҩыза ихьӡала ашьха ақәцәахь лхалареи ртәы рҳәеит апоетесса лҩызцәа Борис Ҷолариеи Гәыли Кьычԥҳаи.
Sputnik
Апоетесса Лиолиа Тәанԥҳа диит 1952 шықәса ажьырныҳәа 19 рзы Аҟәа араион Ешыра ақыҭан. Лқыҭа гәакьаҿ абжьаратә школ даналга ашьҭахь Лиолиа, 1969 шықәса рзы аекскурсиамҩаԥгаҩцәа рзы Аҟәатәи абиуро аҿы еиҿкааз акурсқәа рҟны аҵара дахысуеит. 1970 шықәса рзы Аҟәатәи аҳәынҭқарратә арҵаҩратә институт агеографиа афакультет дҭалоит.
Иван Папасқьыр ихьӡ зху Амилаҭтә библиотека адиректор Борис Ҷолариеи Лиолиа Тәанԥҳаи курск аҟны аҵара еицырҵон. Иара ԥхарра дула игәалаиршәоит имшира аҽны ихьӡала Лиолиа ашьха Чегет дышхалаз.
"Сара лассы-лассы исгәалашәалоит сыстудент ԥсҭазаара. Ҳара усҟан Нхыҵ Кавказ, Черқьесск ақалақь аҟны астуденттә практика ҳахысуан. Цәыббра 20, сымшира аҽны ҳара ашьха Чегет ақәцәахь ҳхалеит. Аԥхьа аканатмҩала ҳхалон, нас шьапыла. Аӡӷабцәа рҟынтәи 4011 метра дахысны ашьха ақәцәахь ахалара зылшаз Лиолиа заҵәык лоуп. Ауаххьаан Лиолиа иазгәалҭеит "ашьха схалара ззыскыз Борис Ҷолариа имшира ауп" ҳәа. Убри ашәымҭак азы насыԥ сыманы схы збеит. Аиҩызара иаҵанакуазгьы иныҭкааны издырит", — ҳәа еиҭеиҳәоит Ҷолариа.
Иара иажәақәа рыла Лиолиа лҩызара, лыцныҟәара, лыццәажәара гәахәаран иунаҭоз.
Аиҿкаара "Аԥсны анацәа аҭынчреи асоциалтә иашареи рзы" ахантәаҩы Гәли Кьычԥҳа Лиолиа аус лыцылуан Дырмит Гәлиа Иҩны-музеи аҟны.
"Амузеи ахь усураҳәа иааиуаз зегь ззеиԥшыз ракәмызт. Лиолиа арахь усураҳәа даннеиз лажәеинраалақәа рыла деицырдыруа дҟалахьан. Усзуҩык иҳасабала даара аҭакԥхықәра иаҵагылоз уаҩын, деилыҷҷан, деиҿкаан", — лҳәоит Гәли.
Гәыли иазгәалҭоит Лиолиа лпоезиа акыр ишылзааигәоу. Бзиа илбо ажәеинраалақәа ишреиуоу "Сшьауардынқәа", "Март мза ҵэыуоит".
"Сара сзы акраҵанакуеит сԥа, Арзамеҭ Ҭарба изкны илҩыз ажәеинраала. Кәасҭа Ченгьелиа амузыка ианиҵаз лажәеинраала ссир "Аиааира" акәзар, аԥсуа жәлар риааира иагимнны иҟалеит. Иара раԥхьаӡа акәны инагӡан 1992 шықәса жьҭаара 21 рзы, Лиолиа лашьа, Аԥсны Афырхаҵа Завер Тәанба данҭаха ашьҭахь. Ҳаибашьцәа рыԥсадгьыл ахьчарахь инеиуан абри ашәа еицҳәо", — лҳәоит Гәыли.
Лиолиа лажәеинраалақәа ркьыԥхьуан: "Амцабз", "Алашара", "Апсны Ҟаԥшь". Раԥхьатәи леизга "Ашамҭаз" ҭыҵит 1981 шықәса рзы.
Лиолиа Тәанԥҳа лыԥсҭазаара далҵит 2006 шықәса абҵара 21 рзы.